
[bookmark: TextBodyBegin]Az Európai Parlament,
–	tekintettel az Irakról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel az iraki parlament a nők jogait érintő, rendkívül korlátozó módosításokat készít elő a 188/1959. sz. törvényhez (a személyi állapotról szóló törvény); mivel ennek eredményeként a családi ügyek, beleértve a házasságkötést, a válást és a gyermekek feletti gyámságot, valójában inkább a vallási, mintsem a polgári bíróságok hatáskörébe tartoznának, ez pedig az ENSZ szakértői szerint vallási alapon zavaró eltéréseket eredményezne; mivel egyesek esetében a törvényes házasságkötés alsó korhatára a lányok esetében 9, a fiúk esetében 15 év lenne, és mivel félő, hogy a jövőben fokozódik a nők elleni erőszak; mivel a nem anyakönyvezett házasságok 22%-a 14 év alatti lányokat érint; mivel a módosítástervezetek növelik a lánygyermekek, különösen az árvák és az alacsony jövedelmű családokból származó gyermekek kiszolgáltatottságát, és súlyosbítják annak kockázatát, hogy emberkereskedelem és a gyámok és/vagy rokonok általi kizsákmányolás áldozataivá válnak; mivel a Legfelsőbb Bíróság a 2024. október 2-án elhalasztott harmadik olvasat előtt jóváhagyta a legproblematikusabb módosítások alkotmányosságát; mivel Irakban a nők jogainak helyzete már heves kritikát váltott ki;
B.	mivel az iraki „UNITAD” ENSZ-missziót, amely a Dáis által a nők, különösen a jezidi nők ellen elkövetett szexuális bűncselekmények kivizsgálásával foglalkozott, 2024. szeptember 17-én meg kellett szüntetni az Oroszország és Kína támogatásával a múlt évben hozott azon határozat nyomán, amely megszüntette az ENSZ Biztonsági Tanácsának megbízatását; mivel az „UNAMI” iraki missziót is be kell szüntetni 2025‑ben;
C.	mivel a véleménynyilvánítás szabadságáért járó 2016. évi Szaharov-díjat Nádia Murádnak és Lámia Adzsi Bassárnak, két iraki jazidi nőnek ítélték oda a konfliktusokkal kapcsolatos szexuális erőszak elleni küzdelmükért;
D.	mivel Irak alkotmányának 14. cikke kimondja, hogy „a törvény előtt minden iraki egyenlő, nemen alapuló megkülönböztetés nélkül”;
E.	mivel az iraki közvéleménykutató csoport által megkérdezett válaszadók 73%-a „erősen ellenezte” a 188/1959. sz. törvény módosításait;
1.	sürgeti az iraki parlamentet, hogy teljes mértékben és haladéktalanul utasítsa el a 188/1959. sz. törvény (a személyi állapotról szóló törvény) javasolt módosításait; mély aggodalommal hangsúlyozza, hogy a módosítások sértenék Iraknak a nők alapvető jogaival kapcsolatos nemzetközi kötelezettségeit, és jelentős visszalépéshez, egyre negatívabb nemzetközi hírnévhez és a két- és többoldalú szervezetektől származó egyes külföldi támogatások visszatartásához vezetnének;
2..	méltatja a nőket, köztük az iraki parlament tagjait, akik elítélték a reformot, valamint a nem kormányzati szervezeteket, aktivistákat és a civil társadalom tagjait, akik 1959 óta harcolnak a régió egyik legprogresszívebb törvényének fenntartásáért;
3.	felhívja az alelnököt/főképviselőt és a tagállamokat, hogy ítéljék el a javasolt módosításokat; felhívja az EU iraki küldöttségét, hogy a fejlesztési támogatásokat kösse a szexuális és nemi alapú erőszakkal kapcsolatos igazságügyi képzés, valamint a női menedékhelyek létrehozásának feltételéhez; sürgeti Irakot, hogy a nőkkel szemben alkalmazott hátrányos megkülönböztetés minden formájának kiküszöböléséről szóló ENSZ-egyezménnyel összhangban fogadjon el nemzeti cselekvési tervet a gyermekházasságok felszámolására, a házasságon belüli nemi erőszak bűncselekménnyé nyilvánítására, a kapcsolati erőszak elleni küzdelemre, valamint a nők és lányok jogainak megerősítésére; megerősített partnerséget szorgalmaz az iraki parlament emberi jogi bizottságával, Irak nemzetközi kötelezettségeivel összhangban;
4.	emlékeztet arra, hogy a személyi állapotról szóló jelenlegi törvény előírja, hogy minden olyan gyermek, akinek legalább az egyik szülője muzulmán hitre tért, maga is muzulmán; sajnálatát fejezi ki amiatt, hogy a törvény javasolt módosításai – elfogadásuk esetén – a saría még radikálisabb alkalmazásához vezetnének; kijelenti, hogy ezek az új rendelkezések az iraki államot is aláásnák, és érintenék az ország kisebbségeit; mély aggodalmát fejezi ki e módosításoknak az iraki keresztény közösségekre gyakorolt következményei miatt;
5.	felhívja a tagállamokat, hogy növeljék az iraki nő- és gyermekjogi jogvédőknek nyújtott támogatásukat;
6.	mély aggodalmát fejezi ki amiatt, hogy a büntető törvénykönyv nem biztosít jogi védelmet a kapcsolati erőszak női és gyermek áldozatai számára, és javításokra szólít fel;
7.	utasítja elnökét, hogy biztosítsa ezen állásfoglalás arab nyelvre történő lefordítását, és továbbítsa ezt az állásfoglalást Irak parlamentjének és kormányának, az alelnöknek/főképviselőnek és a tagállamoknak.

